DUL ME ABICEL
Ngo ma Timme i Komwa ka Wato?
1-3. Kit lapeny ango ma dano gipenyo i kom to, dok lagam ango ma dini mapat pat gimiyo?
BAIBUL omiyowa cikke ni kare bibino ma “to bene dong bibedo pe.” (Niyabo 21:4) I Dul me 5, wapwonyo ni ginkok oyabo yo piwa me nongo kwo ma pe tum. Ento dano pud gito. (Latitlok 9:5) Dong lapeny acel ma pire tek ma wapenye kwede aye ni, Ngo ma timme i komwa ka wato?
2 Lagam me lapeny man mitte tutwalle ka dano ma wamaro oto. Waromo bedo ki par kun wapenye kekenwa ni: ‘Ngo ma otimme i kome? Mono en tye ka nenowa? Tika en twero konyowa? Mono wabineno en doki?’
3 Dini mapol gigamo lapeny magi i yo mapat pat. Mogo gipwonyo ni ka ibedo ngat maber, ci icito i polo ento ka ibedo dano marac, ci ibiwang i mac me kapiny. Mukene giwacci ka ito, idoko cwiny ci ibedo kacel ki wadini ma dong guto woko. Dini mogo giwacci ka ito, kingolo kop i wi ci kinywali odoco, nyo idwogo makwo ki kom mapat calo dano mukene nyo kadi wa lee.
4. Kit tam ango ma dini mapol gitye kwede i kom to?
4 Dini magi ginen calo gitye ki pwony mapat pat. Ento gin ducu gipwonyo tam acel. Gipwonyo ni ka dano oto, gin mo tye ma bwot ki i kome ci medde ki kwo. Tika meno lok ada?
NGO MA TIMME I KOMWA KA WATO?
5, 6. Ngo ma timme i komwa ka wato?
5 Jehovah aye ngeyo gin ma timme i komwa ka wato, dok en owaco botwa ni ka dano moni oto, kwone tum woko. To obedo olungtuke me kwo. Pi man ka ngat mo oto, ngecce ki tamme ducu pe medde ki kwo ka mo doki. * Ka wato nongo dong pe watwero neno piny, pe watwero winyo lok dok pe watwero tamo tam.
6 Kabaka Solomon ocoyo ni ‘jo ma dong guto woko pe gingeyo gin mo.’ Jo muto pe gitwero nyuto mar nyo adage, dok “tic nyo tam nyo ngec nyo ryeko mo dong pe i lyel.” (Kwan Latitlok 9:5, 6, 10.) Dok i Jabuli 146:4, Baibul wacciwa ni ka ngat mo oto, “yubbe ducu ma yam oyubo rwenyo woko liweng.”
GIN MA YECU OWACO I KOM TO
7. Ngo ma Yecu owaco i kom to?
7 I kare ma lareme Lajaro oto, Yecu owaco bot lukwenane ni: “Laremwa Lajaro dong onino.” Ento, Yecu onongo pe tye ka wacone ni Lajaro onino me nongo yweyo. Yecu omedde ni: “Lajaro dong oto” woko. (Jon 11:11-14) Dong, Yecu oporo to ki nino. En pe owacci Lajaro tye i polo nyo tye kacel ki wadine ma dong guto woko. Dok en pe owacci Lajaro onongo tye ka deno can i mac me kapiny nyo kitye ka nywale odoco macalo dano nyo lee. Pe, onongo tye calo Lajaro onino woko matut. Ginacoya mukene bene poro to ki nino. I kare ma kicelo Citefano wa i to, Baibul wacci en “te nino gire oko.” (Tic pa Lukwena 7:60, Lango Baibul) Lakwena Paulo bene ocoyo ni Lukricitayo mogo me karene onongo dong ‘gunino’ i to.
8. Wangeyo nining ni Lubanga pe ocweyo dano ni myero guto woko?
8 Lubanga mono ocweyo Adam ki Kawa ni gubed kwo pi kare mo ci guto woko? Pe kumeno! Jehovah ocweyogi wek gunong mit pa kwo ma pe tum ma komgi yot. I kare ma Jehovah ocweyo dano, en ominigi miti me kwo pi naka. (Latitlok 3:11, NW) Lunyodo pe gimito neno ka lutinogi two dok gito woko, dok Jehovah bene winyo kit meno. Ento ka Lubanga ocweyowa ni wakwo pi naka, pingo dok wato?
PINGO WATO?
9. Pingo cik ma Jehovah omiyo bot Adam gin ki Kawa onongo pe tek me lubone?
9 I poto me Eden, Jehovah owaco bot Adam ni: “Yadi ducu ma tye i poto, camgi macalo imito; ento yat me ngeyo gin maber ki marac pe icam, pien i nino ma ibicamo iye, en aye ibito iye bene.” (Acakki 2:9, 16, 17) Cik pa Jehovah onongo lubone pe tek, dok En onongo tye ki twero me tito bot Adam ki Kawa gin maber ki marac. Ka onongo guwinyo dog Jehovah, kono gunyuto bote ni giworo twerone. Nongo bene kono gunyuto bote ni gitye ki pwoc pi jami ducu ma en omiyo botgi.
10, 11. (a) Catan obwolo Adam gin ki Kawa nining? (b) Pingo Adam gin ki Kawa onongo pe gitwero gengo ngegi pi bal ma gutimo?
10 Rac mada ni, Adam ki Kawa guyero pe me winyo Jehovah. Catan openyo Kawa ni: “Lubanga mono owacci, ‘Pe wucam yat ducu ma tye i poto-ni’?” Kawa odok iye ni: “Watwero camo nyig yadi ducu ma tye i poto-ni, ento Lubanga ociko ni, ‘Pe wubicamo nyig yat ma tye i dye poto, pe wugud kome bene, wek pe wuto.’”
11 Ci Catan owacci: “Pe wubito. Pien Lubanga ngeyo ni, ka wucamo, ci wangwu biyabbe woko, ci wubidoko calo Lubanga, miyo wungeyo gin maber ki gin marac.” (Acakki 3:4-6) Catan onongo mito ni Kawa otam ni etwero moko tamme pire kene i kom gin maber ki marac. En bene oloko lok bwola i kom gin ma bitimme ka Kawa okwero winyo dog Lubanga. En owacci Kawa pe bito, pi meno Kawa ocamo nyig yat-ti ci omiyo mogo bot cware. Adam ki Kawa onongo gingeyo ni Jehovah ocikogi ni pe gucam nyig yat meno. I kare ma gucamo, gin guyero me turo cik ma lubone yot. Camo nyig yat meno bene onyuto ni, gin gipe ki woro i kom Wongi me polo. Onongo dong pe gitwero gengo ngegi pi bal ma gutimo!
12. Pingo tye me cwer cwiny tutwal ni Adam gin ki Kawa gukwero winyo Jehovah?
12 Pud dong tye me cwer cwiny madit ya ni lunyodowa mukwongo gunyuto twon cac ma kit meno i kom Lacwecgi! Iwinyo nining ka itute matek me pito wodi ki nyari ento lacen gujemo i komi ki timo jami ma iwaco botgi ni pe gutim? Man mono pe obituro cwinyi?
13. Gin ango ma Jehovah onongo tye ka lok iye i kare ma owacci “ibidok i apwa”?
13 I kare ma gukwero winyo Jehovah, Adam gin ki Kawa gurwenyo mot me kwo pi naka. Jehovah owaco bot Adam ni: “In apwa, dok bene ibidok i apwa.” (Kwan Acakki 3:19.) Meno te lokke ni Adam onongo bidoko apwa, calo i kare ma pud peya kicweye. (Acakki 2:7) I kare ma Adam obalo, en oto ci obedo pe.
14. Pingo wato?
14 Ka Adam gin ki Kawa onongo gubed luwiny, kono watin pud gikwo. Ento i kare ma gukwero winyo dog Lubanga, gin gubalo, ci mot mot guto woko. Bal obedo calo two marac adada ma walako ki bot lunyodowa mukwongo. Wan ducu kinywalowa ki bal, pi meno wato. (Jo Roma 5:12) Ento meno pe obedo yub pa Lubanga pi dano. Lubanga onongo pe mito ni dano oto, dok Baibul lwongo to ni “lakwor.”
NGEYO LOK ADA GONYOWA
15. Ngeyo lok ada i kom to gonyowa nining?
15 Lok ada i kom to weko wabedo agonya ki i tam ma pe tye atir. Baibul pwonyowa ni dano ka oto pe winyo arem nyo bedo ki cwer cwiny. Pe watwero lok kwedgi, dok gin bene pe gitwero lok kwedwa. Pe watwero konyo jo muto dok gin bene pe gitwero konyowa. Pe gitwero wanowa, pi meno pe myero wabed ki lworo i komgi. Ento pol pa dini gitito ni jo muto gitye makwo ka mo dok ni watwero konyogi ka waculo cente bot padi nyo jo ma gilwonge ni dano pa Lubanga. Ento ka wangeyo lok ada i kom to, pe kitwero bwolowa.
16. Goba ango ma dini mapol gipwonyo i kom jo muto?
16 Catan tiyo ki dini goba me bwolowa wek watam ni jo muto pud gikwo. Me labolle, dini mogo gipwonyo ni ka wato, but komwa mukene medde ki kwo ka mo. Dini ma megi mono pwonyo pwony ma kit meno onyo pwonyo gin ma Baibul tito i kom jo muto? Catan tiyo ki goba me kwanyo dano woko ki bot Jehovah.
17. Pingo pwony i kom mac me kapiny kelo yet i kom Jehovah?
17 Pwony pa dini mapol balo cwiny adada. Me labolle, dini mukene pwonyo ni jo maraco gibibedo ka wang i mac me kapiny pi naka. Goba ma kit meno rom ki yeto Jehovah. En pe twero weko dano limo can malit atika kit meno! (Kwan 1 Jon 4:8.) Iwinyo ningo i kom dano ma miyo pwod bot latin ki wango cinge i mac? Ibitamo ni en dano ma cwinye col atika. Pe ibibedo ki miti me ngeyo en. Dong meno aye kit ma Catan mito ni wawiny kwede i kom Jehovah!
18. Pingo myero pe walwor jo muto?
18 Dini goba mogo tito ni ka dano oto, ci lokke doko cwiny. Gipwonyo bene ni omyero wawor cwiny magi pien gitwero bedo luremwa matego nyo gidoko lumonewa maraco adada. Jo mapol giye goba meno. Gilworo jo muto, pi meno gimiyo botgi woro ma ka woro Jehovah. Wi opo ni jo muto pe gingeyo nyo giwinyo gin mo, pi man omyero pe walworgi. Jehovah aye Lacwecwa. En Lubanga me ada dok omyero wawor en keken.
19. Ngeyo lok ada i kom to konyowa nining?
19 Ka wangeyo lok ada i kom to, ci wabedo agonya ki i lok goba ma dini mogo pwonyo. Man bene konyowa me niang cikke mamwonya ma Jehovah tye kwede pi kwowa ki anyimwa.
20. Wabipwonyo gin ango i dul ma lubo man?
20 I kare ma okato angec, latic pa Lubanga ma nyinge Yubu openyo ni: “Ka dano dong oto, pud dok bibedo kwo?” (Yubu 14:14) Tika ada twere pi ngat ma oto me kwo doki? Lagam ma Lubanga omiyowa i Baibul yomo cwinywa adada. Wabinyamo kop meno i dul ma lubo man.
^ para. 5 Jo mukene giye ni cwiny nyo tipo pa dano moni medde ki kwo ka kome oto. Pi ngec mukene, nen Lok me Giko Buk Man me 17 ki 18.
luo_Latn fuv_Latn luo_Latn luo_Latn luo_Latn luo_Latn luo_Latn hat_Latn fuv_Latn fuv_Latn luo_Latn luo_Latn luo_Latn luo_Latn luo_Latn run_Latn luo_Latn hau_Latn luo_Latn luo_Latn luo_Latn smo_Latn luo_Latn luo_Latn luo_Latn luo_Latn luo_Latn hau_Latn luo_Latn bjn_Latn nno_Latn luo_Latn luo_Latn luo_Latn tpi_Latn luo_Latn kin_Latn luo_Latn luo_Latn luo_Latn luo_Latn luo_Latn luo_Latn